REFERAT FRA PROGRAMRÅDSMØTE FOR TVERRFAGLIGE KJØNNSSTUDIER
Fredag 27.04.07, kl. 9.15–12:00, møterommet 4. et., SKK.

Tilstede: Beatrice Halsaa, Anne Birgitte Rønning, Jone Salomonsen (til sak 04/07), Trine Lejon, Helle P. Granum, Marianne B. Marjanovic.

Avbud: Karin Widerberg, Kristin Heggen, Christina Mörtberg, Bente Hagtvedt, Anne Hellum, Line Sørensen, Anne Havnør

Saksliste
a. Innkalling og saksliste ble godkjent.

b. Referat fra møtet 26.02.07 ble godkjent.
Vedtakssaker:

Sak 05/07 Vitnemålstekster. 

Følgende innspill kom frem under diskusjonen:

· Målgruppen for tekstene er potensielle arbeidsgivere, og bør derfor utformes med tanke på å markedsføre kandidatene overfor arbeidslivet. Det bør ikke brukes interne benevnelser og uttrykk, og tekstene bør vektlegge kompetansedelen.

· Programutvalget ønsker spesifikke vitnemål for hver 80-gruppe i studieretningen Kjønn med fagfordypning, men dette er ikke mulig i forhold til de retningslinjene fakultetet har. 

· Bruken av ordet ”feminisme” i innholdsdelen av teksten for Likestilling ble diskutert, og innledningsteksten vil bli omformulert. Både maskulinitet og feminisme kan fjernes.

· Integrering, diskriminering, minoritetsspørsmål, eller evne til å tenke forskjell og norm ble diskutert som en viktig tilleggskompetanse, og vil bli innarbeidet i teksten.

· HUMPRO bør i større grad vektlegges i Likestillingsteksten med tanke på å fremheve arbeidslivskompetansen.

· I begge tekstene bør avsluttende arbeid med prosjekt/ fordypningsoppgave være med.

Vedtak: vitnemålstekstene bearbeides etter innspill som kom frem på møtet, og sirkuleres til programrådsmedlemmene i uke 19 eller 20.
Diskusjonssaker:

Sak 04/07 Metodeemnet (se referat sak 04 forrige møte)

Følgende innspill kom frem i diskusjonen:

· Nivået virker ambisiøst til å være et 1000-emne. Emnet bør være på 2000-nivå og legges til andre semester dersom exfac flyttes til første semester slik at metodeemnet kan bygge på exfac. Exphil03 flyttes i så fall til andre semester. 

· Navnet bør endres til ”Prosjektpraksis og likestillingsmetodikk”, i tråd med forslag til endringer i beskrivelsen fra ”forskning” til ”prosjekt”.  

Vedtak: Arbeid med emnebeskrivelsen videreføres med de innspill som kom frem i møtet, og arbeidet med å endre programstrukturen i 1. studieår mht. plasseringen av exphil og exfac iverksettes.

Sak 06/07 Underveisevaluering av bachelorprogrammet
I diskusjonen kom det fram at programutvalget ønsker en muntlig evalueringsgruppe, der studentene får større rom for å komme med innspill til studiestruktur og trivsel på programmet. Programleder ønsket også en slik evalueringsform. Denne typen fokusgrupper kan igangsettes ved neste evalueringsperiode (våren 2008), og bestå av studenter fra alle kull og studieretninger, samt programutvalget. Det ble også påpekt at spørsmålsstillinger og kategorier som gjelder arbeidslivsrelevans ikke passer særlig godt til studenter fra HF, og at de må forbedres. Innspill om dette formidles videre til prosjektgruppa på HF, og til lederen for Arbeidslivsrelevansprosjektet.  

Vedtak: Fokusgruppe som muntlig evalueringsform iverksettes våren 2008, som et supplement til spørreskjema.
Sak 07/07 Akronym for det nye programnavnet

Fakultetet har nå vedtatt navnendringen på programmet. Det nye navnet er Tverrfaglige kjønnsstudier, og det engelske navnet er Interdisciplinary gender studies. Senteret skal også bytte navn, og akronymet bør derfor være i tråd med SKKs navnendring. Dette er spesielt relevant ved eventuell endring av emnekoder. Behovet for akronym ble drøftet.

Vedtak: TKS kan brukes som internt akronym for programmet, og for årsenheten.
Orienteringssaker:
1. Endring av programrådets medlemmer. Bente Hagtvedt (UV) er nytt varamedlem, og overtar etter Monica Rudberg. Khalid Salimi har sluttet som ekstern representant i rådet, og programledelsen jobber med å finne et nytt eksternt rådsmedlem. 
2. Programutvalget har ordet. Programutvalget la frem forslag om forkurs for Jur-emnet . Studenter for tar JUR-emner har behov for en slik innføring. Ekskursjonen til ”Mot naturens orden” ved Naturhistorisk museum, etter programleders initiativ, var vellykket og utvalget vil fortsette slike tiltak når det er relevante utstillinger. 
3. Internasjonalisering. Neste år vil to studenter reise ut på våre avtaler, en til Queens og en til Stockholm (på Nord5+ avtalen). Internasjonaliseringskonsulenten ved Queens vil holde møte med studentene på SKK når hun kommer til Norge.
4. Årsenheten. KFL 2020 Mannsforskning flyttes fast til vårsemesteret i 2008 for å gi bedre spredning av emnene. Det er større studentmasse på årsenheten dette semesteret enn tidligere. Årsenheten har skiftet navn til Tverrfaglige kjønnsstudier/Interdisciplinary gender studies.
5. Åpen dag. Rekrutteringen av studenter fungerte godt. Flere studenter oppsøkte vår stand, fordi de kjente til programmet. Programkonsulenten og studiekonsulenten som byttet på å holde stand, henvendte seg særlig til mannlige studenter med tanke på å rekruttere flere menn. Det var ca. 60 elever på paneldebatten og innlederne fikk en god dialog med elevene. Det var svært få på forelesningen senere på dagen. Det ble foreslått å ha en egen programpresentasjon av TKS på åpen dag neste år. Det er ikke gunstig å ha program seint på dagen.
6. Arbeidslivsseminar. Seminaret fungerte svært godt. Se detaljert omtale som hyperlenke Arbeidslivsseminaret, eller på programsiden under ”Arbeidsliv”.
7. Periodisk programevaluering. Rapportene for evaluering av bachelorprogrammet og årsenheten er ferdige. Rapporten som har evaluert bachelorstudiet er tilgjengelig fra programsiden Periodisk programevaluering. Eksternt panel er under etablering.
8. Søkertall og KFL kandidater. Tall fra samordna opptak viser at det var 30 søkere til program for kjønn, feminisme og likestilling (nå tverrfaglige kjønnsstudier) våren 2007 mot 27 i fjor. Antallet kandidater som fullfører sin grad dette semesteret er ca. 5 studenter. Til årsenheten var det 34 søkere i år mot 49 i fjor.
9. Kompetansesamtaler. Som et forsøksprosjekt tilbyr programkonsulenten kompetansesamtaler til studenter. Dette er en del av Arbeidsrelevansprosjektet, og skal bidra til å bevisstgjøre studentene om den kompetansen de har.
10. Ny programleder fra høsten 2007. Informasjon om hvem som blir ny programleder vil komme etter styremøtet for SKK 24. mai. 07.
11. Forslag til møtedato for neste møte. Det ble ikke avtalt et nytt møte i påvente av ny programleder.
12. Eventuelt. Programleder mottok en oppmerksomhet og ble takket for sin innsats for programmet.

